સેન્સેક્સ 10 એપ્રિલ પછી પ્રથમવાર 34,000ની સપાટી નીચે ગબડીને છ મહિનાના તળિયે રહ્યો હતો, જે આગલા બંધથી 287.15 પોઇન્ટ ઘટીને 33,847.23ના સ્તરે રહ્યો હતો. નિફ્ટી પણ ચાર એપ્રિલ પછીની સૌથી નીચલી સપાટીએ ગબડીને 98.45 પોઇન્ટ ઘટીને 10,146.80ની સપાટીએ બંધ રહી હતી. સાઉદીના પત્રકારની હત્યાને કારણે જીયો પોલિટીકલ અશાંતીની સ્થિતિ, બ્રેક્ઝિટ અને ઇટાલીના બજેટની ચિંતા વચ્ચે ચીન અને અમેરિકા વચ્ચે ટ્રેડ વોર વકરવાના ગભરાટને કારણે સ્થિતિ વધુ ખરાબ બની હતી. ગભારટના વાતાવરણમાં ચોથા દિવસે પણ બેન્ચમાર્ક ઘટીને રહેતાં સેન્સેક્સમાં 1,315 પોઇન્ટ નીકળી ગયા છે. આમ ગત્ સપ્તાહના પ્રારંભમાં આવેલો સુધારો સંપૂર્ણ પણે ધોવાઈ ગયો છે. એચડીએફસી સિક્યુરિટીઝના પીસીજી અને કેપિટલ માર્કેટ ગ્રૂપના હેડ વી.કે. શર્માના જણાવ્યા અનુસાર, આઇટી અને ફાર્માસ્યુટીકલ્સ શેરોમાં તેજીવાળાઓએ અન્ય સેગમેન્ટના થયેલા નુકશાનને સરભર કરવા વેચવાલી કરતાં સેન્ટીમેન્ટ વધુ ખરડાયું હતું. આમ હવે તેજીવાળા પણ બજારની ચાલથી કંટાળીને દૂર થઈ રહ્યા હોવાથી ટ્રેન્ડ દિવસે દિવસે વધુ નબળો પડ્યો છે. જોકે, ઇન્ટ્રા ડેમાં નીચા મથાળે શોર્ટ કવરિંગ જોવાયું હતું અને તેને કારણે બેન્કિંગ, એનબીએફસી, ઓટો, રિયલ્ટી, ઓઇલ એન્ડ ગેસ શેરોના ભાવમાં નીચા મથાળેથી રિકવરી જોવા મળી હતી.